SKRIFTLIG FORESPØRGSEL P-2246/99

af Chris Davies (ELDR) til Kommissionen

(19. november 1999)

Om: Organiske fosfatholdige pesticider

Hvilke foranstaltninger har Kommissionen truffet for at påvise og mindske langtidsvirkningerne på menneskers sundhed af organiske fosfatholdige pesticider i alle deres forskellige former?

Svar afgivet på Kommissionens vegne af David Byrne

(20. december 1999)

I Rådets direktiv 91/0414/EØF af 15. juli 1991 om markedsføring af plantebeskyttelsesmidler(1) er der fastsat et program til undersøgelse af alle aktive stoffer, som markedsførtes i 1993. Første fase af programmet til undersøgelse af eksisterende aktive stoffer er blevet gennemført i forbindelse med en liste over 90 vigtige aktive stoffer i Kommissionens forordning (EØF) 3600/92 af 11. december 1992 om de nærmere bestemmelser for iværksættelsen af første fase af det arbejdsprogram, der er omhandlet i artikel 8, stk. 2, i Rådets direktiv 91/0414/EØF om markedsføring af plantebeskyttelsesmidler(2). Undersøgelsen af disse aktive stoffer fortsætter. Den omfatter flere organiske fosfater.

Kommissionen er ved at forberede anden fase af undersøgelsesprogrammet. I et udkast til forordning vil der også blive fastlagt en evaluering af en anden liste over de stoffer, der giver anledning til stor bekymring. Denne liste omfatter alle de resterende organiske fosfater, som ikke er dækket af den første liste over 90 aktive stoffer. Senest i juli 2003 vil der ske en tilbagekaldelse af de aktive stoffer fra markedet, hvor industrien ikke har fremlagt et fuldstændigt sagsmateriale. Der vil blive indført en fremskyndet procedure, der giver mulighed for en hurtig beslutning mht. de aktive stoffer, hvor der fremlægges positive udtalelser.

På denne måde forventer man, at der vil blive truffet en endelig afgørelse inden 2003 for de fleste af de organiske fosfater, om de kan accepteres eller ej.

I det fjerde rammeprogram(3) gives der i Fællesskabets FAIR-program støtte til et forskningsprogram, der skal udvikle hurtige immunkemiske testmetoder i et screeningsystem til kontrol og overvågning af toksiske organiske fosfatholdige pesticider i korn og kornbaserede produkter. Dette forskningsprojekt bidrager derfor væsentligt til en risikovurdering og til fastlæggelse af menneskers eksponering for pesticider i forbindelse med korn og kornbaserede produkter.

I det femte rammeprogram er man i forbindelse med den vigtigste aktion 1 inden for livskvalitetsprogrammet i øjeblikket ved at forhandle om to nye projekter. Målet med det første projekt er bl.a. at harmonisere principper, terminologi og metode ved risikovurderinger. Dette skal forbedre det videnskabelige grundlag for risikovurderinger med hensyn til forureningsstoffer i fødevarer såsom organiske fosfatholdige pesticider og herunder eventuelle interaktioner mellem enkelte kemiske stoffer og virkningerne af levnedsmidlets sammensætning på forbrugerens beskyttelse. Det andet projekt sigter på at udvikle ny og valideret software for at kunne opstille modeller (ved også at bruge oplysninger om organiske fosfatholdige pesticider) for indtagelse af kemiske stoffer gennem fødevarer i forskellige målgrupper såsom børn, unge og voksne.

(1) EFT L 230 af 19.8.1991.

(2) EFT L 366 af 15.12.1992.

(3) EFT L 117 af 8.5.1990.